自道場山至何山讀故人洪舜俞內翰詩刻追和
作者：程公許
朝代：宋

paragraphs: 褊性不諧俗，泛梗歸無家。
故人右扶風，雙旌擁崇牙。
款門及暇日，褰裳躡飛霞。
維南古道場，諸天集毗耶。
巍撐鳳鶱舞，岌起龍騰拏。
坡仙舊詩刻，清芬郁天葩。
雲表塔標峻，具區帆影賒。
萬象森湊泊，窮探忽谽谺。
金輿度窈窕，翠幄巧蔽遮。
昔賢此幽棲，禪扉寂無譁。
蕭爽萬竿竹，芬甘一甌茶。
清泉茁蘭茗，黄粉飄松花。
意疑人境外，身漾天漢槎。
浮生能幾何，騖智那有涯。
神龜寶巾笥，曳尾寧坳漥。
所嗜在閒曠，何心事雄夸。
洪崖石交舊，歲晚蔗境佳。
心源秋水澹，藝苑春容奢。
冢上木遽拱，海山棗如瓜。
今古一轉燭，聚散猶摶沙。
暮江趣浮鷁，城樹喧棲鴉。
願言借一窗，爐香繙楞伽。